༄༅། །བློའི་རྣམ་པར་བཞག་པ་སྡེ་བདུན་གྱི་སྙིང་པོ་ཞེས་བྱ་བའི་
བསྟན་བཅོས་བཞུགས་སོ། །
གློ་བོ་མཁན་ཆེན་བསོད་ནམས་ལྷུན་གྲུབ།
སྡེ་བདུན་གྱི་དོན་རྟོགས་དཀའ་བ་རྣམས་ཀྱི་ནང་ནས། བྱེ་བྲག་ཏུ་བློ་གཏན་ལ་ཕབ་ན།
བློ་ཙམ་གྱི་མཚན་ཉིད། དབྱེ་བསྡུ། དེའི་དོན་གཏན་ལ་དབབ་པའོ། །དང་པོ་ལ་སྤྱིར་རིག་
པ་དེའི་མཚན་ཉིད་ཡིན་ཏེ། བློ་ཡི་མཚན་ཉིད་སོགས་གསུངས་པའི་ཕྱིར་རོ། །གྲངས་ཅན་
པ་དག་རིག་པར་གནས་པའི་དོན་ནི་ཡུལ་ཅན་དུ་སྒྲུབ་མི་ནུས་ཏེ། རིག་ཙམ་ལ་དོན་ཐམས་
ཅད་ལ་ཉེ་རིང་ཁྱད་པར་མེད་པའི་ཕྱིར་རོ། །ཞེས་འདོད་དེ་རྣམ་ངེས་ལས་གང་གི་ཕྱིར་རིག་
པར་ཡོད་པ་ཉིད་ནི་དེའི་མྱོང་བར་རིགས་པ་མིན་ཏེ། ཐམས་ཅད་ལ་ཁྱད་པར་མེད་པས་
ཐམས་ཅད་རིག་པར་ཐལ་བའི་ཕྱིར་རོ། །ཞེས་གསུངས་པས་སོ། །དེའི་ཕྱིར་དོན་གྱི་ཡུལ་
ཅན་དུ་བསྒྲུབ་པ་ལ་ངོ་བོ་རིག་པར་གནས་པའི་སྟེང་དུ་ཁྱད་པར་རང་གི་དོན་དང་འདྲ་བར་
སྐྱེ་དགོས་ཏེ། རྣམ་ངེས་སུ། དེ་ལ་འདྲ་བ་ཡོད་ན་ནི་འདྲ་བར་བྱེད་པ་ལ་སྦྱོར་བ་ཡིན་ནོ། །
ཞེས་གསུངས་སོ། །འོན་ཀྱང་རིག་པ་ཙམ་ལ་ནི་སྔ་མ་ཉིད་ཡིན་ནོ། །དེའི་དོན་ལ་མཁས་པ་
ཆེན་པོ་དག་ཡུལ་འཛིན་བྱེད་ཀྱི་མྱོང་རིག་ཅེས་པ་ཡིན་མོད། འོན་ཀྱང་དོན་དམ་པའི་རང་
1

རིས་མེད་ཆོས་རིག་གཏེར་མཛོད་ལས། བློ་རིགས་ཕྱོགས་བསྒྲིགས།
རིག་ལ་ཡུལ་མེད་པར་བཞེད་པས། རིག་པའི་ཆོས་ཞེས་པ་ཡིན་གསུང་ངོ་།
འོན་ཀྱང་ཆོས་ཀྱི་རྗེ་ནི་རང་རིག་ལའང་ཡུལ་ཡོད་པར་བཞེད་ན་དོན་དམ་པའི་རང་
རིག་ལ་ཡང་ཡུལ་ཡོད་པར་བཞེད་ལ། རང་རིག་ལ་ཡུལ་མེད་ན་དོན་དམ་པའི་རང་རིག་
ལའང་ཡུལ་མེད་པར་བཞེད་པ་མཚུངས་སམ་བསམ་ཞིང༌། སྤྱིར་དོན་དམ་པའི་རང་རིག་
རང་གསལ་ཡང་མི་སྣང་ངོ་། །འོ་ན་རང་རིག་ལ་ཡུལ་ཡོད་མེད་གང་ལ་དགོངས་པ་ཡིན་
ནམ་ཞེ་ན། བོད་རྣམས་ཡུལ་རིག་པ་བློའི་མཚན་ཉིད་དུ་འདོད་ཅིང་ཡུལ་ཐམས་ཅད་གཟུང་
ཡུལ་དུ་འདོད་པས། རང་རིག་ལ་ཡུལ་མེད་པར་ཤེས་པའི་མཚན་ཉིད་མི་སྲིད་པར་འགྱུར་
རོ་ཞེས་པ་ཡིན་ཏེ། རང་རིག་ལ་གཟུང་ཡུལ་གཏན་མེད་པའི་ཕྱིར་རོ། །དེ་ལྟ་མ་ཡིན་ན་
ཡུལ་དང་རྟེན་དང་གང་ཟག་གི་སོགས་སུ་ཡུལ་གྱི་དབྱེ་བ་བྱས་པའི་ཕྱིར་དང་། གཟུང་རྣམ་
ཉིད་ཡུལ་དུ་འདོད་པར་བྱ་དགོས་པའི་ཕྱིར་རོ། །འོ་ན་ཡང་རང་རིག་ལ་ཡུལ་ཡོད་པར་
བཤད་པ་ནི་བཏགས་པ་བ་ཡིན་ནོ། །ཞེས་གསུངས་པ་མ་ཡིན་ནམ་ཞེ་ན། དེ་ནི་གཞན་
སེལ་གྱིས་སྒྲོ་བཏགས་པ་ཡིན་ཏེ། བྱ་བ་བྱེད་པའི་ཐ་སྙད་དག ཐམས་ཅད་དེ་ལྟར་རྣམ་
པར་གནས། །ཞེས་གསུངས་པས་སོ། །
འདིར་ཡུལ་མེད་པའི་འདོད་པ་དག །ཚད་འབྲས་ཀྱི་གཞལ་བྱ་དང་། ཡུལ་མི་གཅིག་
པར་འདོད་པ་མི་འཐད་དེ། གསུངས་པ་དེ་གང་ཡིན་ཞེས་དྲིས་པ་འགལ་བའོ། །དེ་བས་ན་
དོན་དམ་པར་ཡུལ་མེད་དོ་ཞེས་པའི་ཐ་སྙད་ཤུགས་ལ་ཐོན་མོད། དོན་དམ་པའི་རང་རིག་
དང་ཐ་སྙད་མེད་པས། དྲུག་པའི་སྒྲར་འཁྲུལ་པ་ཡིན་ནོ་སྙམ་ཡང་ཆོས་འདིའི་རྗེས་འབྲངས་
སྔ་མ་དག་ནི་རང་རིག་ལ་ཡུལ་གཏན་མེད་པར་འདོད་པས། ཡུལ་ལ་ཞེ་སྡང་ནས་མ་རྟོགས་
པའི་བློ་ཡིན་ཡང་ཡུལ་ཅན་ལ་ལྟོས་ནས་ཚད་མའོ། །ཞེས་ཀྱང་གསུངས་པ་ཡིན་ནོ། །དེ་
2

བློའི་རྣམ་པར་བཞག་པ་སྡེ་བདུན་གྱི་སྙིང་པོ།
དག་ཐམས་ཅད་རིག་པ་བློའི་མཚན་ཉིད་དུ་བཞེད་པར་དོན་མཐུན་ཏེ། སློབ་དཔོན་བསོད་
ནམས་སེངྒེས་རིག་པའི་ངོ་བོར་གསལ་བར་ཞེས་བཞེད་ལ། ལྷོ་པས་རིག་པར་གནས་པ་བློ་
ཉིད་ཡིན་ཞེས་གསུངས་པས་སོ། །དེ་དག་ལ་བོད་བསྡུས་པ་དག་ན་རེ། འོ་ན་ཤེས་པ་བློའི་
མཚན་ཉིད་ཡིན་ཞེས་སྨྲའོ། །ཞེས་སྨྲ་བ་ན་སྡང་སྨྲས་ཙམ་ཡིན། ཁྱབ་མཉམ་དོན་གཅིག་ཏུ་
བཤད་པས་དེ་ལྟར་རྟོག་ན། སྐད་ཅིག་མ་མི་རྟག་པའི་མཚན་ཉིད་ཡིན་བྱ་བ་ལ་དོན་བྱེད་
ནུས་པ་དེའི་མཚན་ཉིད་ཡིན་ནོ་ཞེས་སྒྲིག་ན་ཅི་ཟེར་དེ་ལྟར་ཡིན་ན་ཡང་ཕྱོགས་ཐམས་ཅད་
ནས་མཚུངས་པ་མེད་དེ། སྔ་མ་སྤྱིར་ཡང་མཚན་ཉིད་ཡིན། ཕྱི་མ་མཚོན་བྱར་ཁྱེད་ཀྱང་
འདོད་པའི་ཕྱིར། གཞན་ཡང་ཆོས་ཀྱི་གྲགས་པས་གསལ་ཞིང་རིག་པས་དངོས་པོ་རྣམས་
སེམས་སུ་བསྒྲུབས་པ་མ་ཡིན་ནམ། ཕྲག་དོག་མ་སྐྱེས་ཤིགདེས་ན་མཚན་ཉིད་སྐྱོན་མེད་པའོ། །
དབྱེ་བསྡུ་ལ་དེ་ལྟར་ལས། བྱེད་པ་པོ། བྱ་བའི་སྒོ་ནས་དབྱེ་ཞེས་གསུངས་པ་དང་མཐུན་པར།
ལས་སུ་བྱ་བ་ཡུལ་གྱི་སྒོ་ནས་དབྱེ་བ། བྱེད་པ་པོ་ངོ་བོས་དབྱེ་བ། བྱ་བ་འཇུག་ཚུལ་གྱིས་
དབྱེ་བ་གསུམ་ལས། དང་པོ་རྟོག་པ་རྟོག་མེད་གཉིས་ཏེ། ཡུལ་ལ་རང་སྤྱི་གཉིས་སུ་ངེས་
པའི་ཕྱིར་རོ། །དེ་ལ་རྟོག་པ་ནི་སྤྱིར་བཤད་ཚུལ་མང་ཡང་འདིར་སྒྲ་དོན་འདྲེས་པའི་འཛིན་
བློ་དེ་རྟོག་པའི་མཚན་ཉིད་དུ་བཞེད་པ་ཡིན་ཏེ་ཤེས་གང་གང་ལ་སོགས་དང་རྣམ་ངེས་ལས་
རྟོག་པ་ནི་བརྗོད་པ་དང་འདྲེར་རུང་བར་སྣང་བའི་ཤེས་པ་ཞེས་དང་འདིར་ཆོས་ཀྱི་རྗེས།
རྟོག་པ་སྒྲ་དོན་འཛིན་པ་ཡིན། །ཞེས་དང་། སྤྱི་འཛིན་པ་ནི་རྟོག་པ་ཡིན། །ཞེས་གསུངས་
པས་སོ། །སློབ་དཔོན་ཕྱྭ་པ་དོན་སྤྱི་འཛིན་པ་ཞེས་བརྗོད་ཀྱང་དེ་ཉིད་ལས་མ་འདས་སོ། །
དེ་ལ་གཙང་ནག་པ་ན་རེ། མུ་སྟེགས་དབང་ཤེས་རྟོག་བཅས་སུ་འདོད་པ་ལ་ཁྱབ་པ་ཡིན་ནོ། །
ཞེས་གསུངས་མོད། དེ་ལྟ་ན་དེས་ཀྱང་བརྡ་མ་བྱང་གི་རྟོག་པ་ལ་མ་ཁྱབ་པར་མཚུངས་སོ། །
3

རིས་མེད་ཆོས་རིག་གཏེར་མཛོད་ལས། བློ་རིགས་ཕྱོགས་བསྒྲིགས།
སློབ་དཔོན་ཆོས་མཆོག་བརྡ་མ་བྱང་གི་རྟོག་པ་བསྡུ་བའི་ཕྱིར་བརྗོད་པ་སྒྲ་དང་འདྲེས་རུང་
ཞེས་གསུངས་ནའང་འདྲེས་པ་འཛིན་པ་ལ་མ་ཁྱབ་བོ། །ཞེས་ཀུན་མཁྱེན་གཉིས་པས་
གསུངས་ལ། མཁས་པ་དག་རུང་ཞེས་པས་བརྡ་ལ་བྱང་བའི་རྟོག་པ་བསྡུས་པ་ཡིན་ནོ་ཞེས་
གསུངས་པ་ནི་མཚན་ཉིད་རིགས་ལ་འཇོག་ན་འགལ་བ་མེད་དོ། །བརྗོད་པ་དང་འདྲེས་
རུང་གི་དོན་ཡང་བརྗོད་བྱ་ནི། དོན་མཐོང་བའི་རྗེས་ཀྱི་རྟོག་ངོར་ཡུལ་གྱི་གཟུགས་བརྙན་
མཐོང་བ་ཡིན་ལ། རྗོད་བྱེད་ནི་སྒྲ་ཐོས་པའི་རྗེས་སུ་རྟོག་པ་ལ་མིང་གི་སྤྱི་སྣང་བ་དེ་ཡིན་ལ།
དེ་གཉིས་འདྲེས་རུང་འཛིན་ན། སྒྲ་དོན་འདྲེས་འཛིན་ནམ། སྒྲ་དོན་འཛིན་པ་ཞེས་བྱའོ། །དེ་
གཉིས་ཀའང་རྟོག་པ་ལ་སྣང་དགོས་ཏེ། རྣམ་ངེས་ལས། སྒྲ་ལས་བྱུང་བའི་ཤེས་པ་ལ་མི་
སྣང་བ་གང་ཡིན་པ་དེ་ནི་སྒྲའི་དོན་མ་ཡིན་ཏེ། ཞེས་གསུངས་པའི་ཕྱིར་རོ། །དེ་ཡང་སྔ་མ་
ལ་ནི་དོན་སྤྱི་ཞེས་བྱ་ལ། ཕྱི་མ་ལ་སྒྲ་སྤྱི་འམ་མིང་སྤྱི་ཞེས་ཟེར་རོ། །འོ་ན་རྟོག་པས་སྒྲ་དོན་
འདྲེས་པར་འཛིན་ན། འདྲེས་པ་ཡིན་ནམ་ཞེ་ན་མ་ཡིན་ཏེ། །ཐོག་མེད་ཀྱི་བག་ཆགས་ཀྱིས།
སྒྲ་དོན་སོ་སོར་མ་ཕྱེད་པ་ལ་སྒྲ་དོན་འདྲེས་འཛིན་ཞེས་འདོགས་པའི་ཕྱིར་རོ།
དེ་ལྟ་བུའི་རྟོག་པ་དེ་ལ་དབྱེ་ན་འཇུག་ཚུལ་གྱི་སྒོ་ནས་སྒྲ་སྦྱོར་རྟོག་པ། དོན་སྦྱོར་
རྟོག་པ་གཉིས། ཡུལ་གྱི་སྒོ་ནས་སྒྲ་སྤྱི་འཛིན་པའི། དོན་སྤྱི་འཛིན་པའི། གཉིས་ཀ་འཛིན་
པའི་རྟོག་པ་གསུམ། ངོ་བོའི་སྒོ་ནས་དབྱེ་ན་ངེས་ཤེས་དང་། སྒྲོ་འདོགས་གཉིས་ཡོད་དོ། །
དང་པོ་ནི། མིང་དོན་སྦྱར་ནས་འཛིན་པའི་རྟོག་པ་ཡིན་ལ།
གཉིས་པ་ནི། གཙོ་བོར་ཁྱད་གཞི་ཁྱད་ཆོས་སྦྱར་ནས་འཛིན་པའི་རྟོག་པ་ཡིན་ནོ། །
འོ་ན་རྗེས་དཔག་ཐམས་ཅད་དོན་སྦྱོར་རྟོག་པར་འགྱུར་ཏེ། ཁྱད་གཞི་ཁྱད་ཆོས་སྦྱར་ནས་
འཛིན་པའི་ཕྱིར་ཏེ། ཤེས་འདོད་ཆོས་ཅན་དང༌། བསྒྲུབ་ཆོས་སྦྱར་ནས་འཛིན་པའི་ཕྱིར་རོ་
4

བློའི་རྣམ་པར་བཞག་པ་སྡེ་བདུན་གྱི་སྙིང་པོ།
ཞེ་ན་སྐྱོན་མེད་དེ། ལོ་འདབ་ལྡན་པའི་རྟགས་ལས། ཙནྡན་ཤིང་དུ་རྟོགས་པ་སོགས་འགའ་
ཞིག་ཐ་སྙད་སྒྲུབ་ཀྱི་རྟགས་ལ་བརྟེན་ན་སྒྲ་སྦྱོར་རྟོགས་པའི་ཕྱིར་རོ། །གཉིས་པ་ལ་གསུམ།
དོན་སྤྱི་ཙམ་འཛིན་པ། སྒྲ་སྤྱི་ཙམ་འཛིན་པ། མིང་དོན་སྦྱར་ནས་འཛིན་པ་གསུམ་ལ་ཟེར་རོ། །
༼གསུམ་པ་༽ངོ་བོའི་༼སྒོ་ནས་༽ ངེས་ཤེས་སྒྲོ་འདོགས་གཉིས་ལས། ངེས་ཤེས་ནི། ངེས་པའི་
མཚན་ཉིད་ཐེ་ཚོམ་ཆོད་པ་ཡིན་ལ་དེ་ལ་དབྱེ་ན་མི་སླུ་བའི་དོན་ལ་ཐེ་ཚོམ་ཆོད་པ་ཡང་དག་
པའི་ངེས་པ་དང་། བསླུ་བའི་དོན་ལ་ཐེ་ཚོམ་ཆོད་པ་ལོག་པའི་ངེས་པ་གཉིས་སོ། །ཞེས་
གསུངས་པ་ལྟར། ཐེ་ཚོམ་ཆོད་པའི་བློའོ། །དབྱེ་ན་རྗེས་དཔག་ལྟ་བུ་ཡང་དག་པའི་ངེས་པ།
སྒྲ་རྟག་འཛིན་རྟོག་པ་ལྟ་བུ་ལོག་པའི་ངེས་པ་གཉིས་སོ། །དང་པོ་མཚན་ཉིད་པ་ཡིན་ལ། ཕྱི་
མ་བཏགས་པ་བ་ཡིན་ཏེ། ཚད་མའི་ངེས་པ་སྐྱེས་པ་ན་འཇིག་པའི་ཕྱིར་རོ། །
གཉིས་པ་ནི་ཁ་ཅིག་རང་ཡུལ་མཐའ་གཅིག་ཏུ་འཛིན་པ་ཞེས་ཟེར་བ་མི་འཐད་དེ།
མཐའ་གཅིག་ཏུ་འཛིན་པ་ཙམ་མངོན་སུམ་ཡང་ཡིན་པའི་ཕྱིར་དང༌། ཡུལ་ཇི་ལྟར་གནས་པ་
ལྟར་འཛིན་དགོས་པས་སོ། །དེའི་འགལ་ཟླ་སྒྲོ་འདོགས་ལ་གནས་ལུགས་ལས་མཐའ་
གཞན་དུ་རྟོག་པའི་བློ་ཞེས་པ་ཡིན་ལ། དབྱེ་ན་རྟོག་པ་ལོག་ཤེས་དང་ཐེ་ཚོམ་མོ། །
ཁ་ཅིག་སྐུར་པ་འདེབས་པ་ཞེས་པ་ཟུར་པ་བཞེད་པ་མི་རུང་སྟེ། གཉིས་ཀས་གནས་
ལུགས་ལས་མཐའ་གཞན་དུ་བརྟགས་པའི་ཕྱིར་རོ། །ཅི་སྟེ་སྒྲོ་འདོགས་ཞེས་པ་ནི། མེད་པ་
ལ་ཡོད་པར་སྒྲོ་བཏགས་པ་ཡིན་ལ། སྐུར་འདེབས་ཞེས་པ་ཡོད་པ་ལ་མེད་དོ་ཞེས་པ་ཡིན་པས།
འཛིན་སྟངས་མི་འདྲའོ་སྙམ་ན། སྒྲོ་འདོགས་ཞེས་པ་ཡོད་པར་བཏགས་པ་མ་ཡིན། འགའ་
ཞིག་འཛིན་སྟངས་དང་སྐུར་འདེབས་མེད་དགག་གི་འཛིན་སྟངས་ཅན་ཡིན་པར་བདེན་
ཡང་མི་སྐྱོན་ཏེ་སྒྲོ་འདོགས་ཡོད་མེད་དུ་བཏགས་པ་ཉིད་ཀྱི་ཆ་ནས་སྒྲོ་འདོགས་སུ་འདུ་བའོ། །
5

རིས་མེད་ཆོས་རིག་གཏེར་མཛོད་ལས། བློ་རིགས་ཕྱོགས་བསྒྲིགས།
དེ་ལྟ་མིན་ན་ཐེ་ཚོམ་ཡང་དེར་མི་འདུ་བས། དབྱེ་ན་གཉིས། རྟོག་པ་ལོག་ཤེས་ཐེ་ཚོམ་མོ། །
ཞེས་པ་དབྱེ་བའི་ཡ་གྱལ་གང་དུ་སྡུད་སོམས་ཤིག་སྡུད་པའི་ཚེ་སྒྲོ་འདོགས་སུ་འདུས་ཀྱང༌།
དབྱེ་བ་བྱེད་པའི་ཚེ། སྒྲོ་འདོགས་ཀྱིས་མ་ཁྱབ་བོ་སྙམ་ན། འོ་ན་སྡུད་པའི་ཚེ་ཐེ་ཚོམ་དུ་
འདུས་ཀྱང་དབྱེ་བ་བྱེད་པའི་ཚེ། ཡིད་དཔྱོད་ཞེས་པར་ཕྱི་ན་སྤྱིར་༼ཕྱེ་ན་ཅིར་༽འགྱུར། དེ་ལྟར་
ཡིན་ནོ་ཞེ་ན་འོག་ནས་འགོག་ཅིང་ཁོ་བོ་ཅག་ཡིད་དཔྱོད་འགོག་པའི་ཕྱིར་རོ། །ཞེས་པ་དང་
འགལ་ལོ། །དེ་ནས་༼དེས་ན་༽གཉིས་ཀ་སྒྲོ་འདོགས་སུ་འདུས་ཤིང་རྒྱས་པར་འོག་ཏུ་འཆད་དོ། །
ཐེ་ཚོམ་སྒྲོ་འདོགས་སུ་འདུས་ཏེ་ཕྱོགས་གཉིས་ཀར་སྒྲོ་བཏགས་པའི་ཕྱིར་རོ། །རྟོག་མེད་
ཤེས་པའི་མཚན་ཉིད་ཁ་ཅིག་རང་ཡུལ་གསལ་བར་སྣང་བའི་བློ་ཞེས་གསུངས་པ་ལ་མཁས་
པ་དག་རང་ཡུལ་གསལ་བར་བརྟག་པའི་དྲན་ཤེས་ཀྱང་ཡོད་ལ། བསྐྱེད་རིམ་གྱི་བློས་ཀྱང་
མ་ངེས་པས་མི་འཐད་དོ་གསུངས། སྔ་མ་མི་འཐད་དེ། གསལ་ཞེས་བག་ཆགས་མཐར་
ཐུགཔ་ལའང་འཇུག་སྲིད་མོད་མིང་བཏགས་པ་བ་ཡིན་པའི་ཕྱིར་རོ། །བསྐྱེད་རིམ་གོམས་
པའི་བློ་དེ་ལྟར་མ་ངེས་པ་འབའ་ཞིག་ཡིན་ནོ། །འུ་ཅག་ལས་གཞན་པའི་རིག་པ་འཛིན་པ་
ཆེན་པོ་དག་མཁྱེན་བཞིན་དུ་གཟིགས་པ་ཡིན་པའི་ཕྱིར་རོ། །དེས་ན་གསུང་འདི་ནི་རེ་ཞིག་
རྒྱུའི་ཐེག་པ་གཙོ་བོར་བྱེད་པ་དག་མགུ་བར་བྱེད་པའི་བརྗོད་པའོ། །འོ་ན་སྔ་མའི་སྒྲུབ་བྱེད་
ཇི་ལྟར་ཡིན་ཞེ་ན། རྣམ་པར་རྟོག་དང་རྗེས་འབྲེལ་ལས། །དོན་གསལ་སྣང་བ་ཅན་ཡོད་
མིན། །ཞེས་དང༌། གསལ་བར་སྣང་བས་རྟོག་མེད་གྲུབ། །ཅེས་གསུངས་པའི་ཕྱིར་རོ། །དེ་
དག་ནི་རང་བཞིན་གསལ་མི་གསལ་ལ་དགོངས་སོ་ཞེ་ན། འོ་ན་རྟོག་པའི་ཤེས་པའི་མཚན་
ཉིད་རང་ཡུལ་ལ་སྣང་བའི་འཛིན་སྟངས་ཀྱིས་༼མི་༽འཇུག་པའི་བློ་ཞེས་བཞེད་པ་དང་
འགལ་ལོ། །རྟོག་མེད་ཤེས་པ་ལ་དབྱེ་ན། འཁྲུལ་པའི་དང་མངོན་སུམ་གཉིས་ཡོད་དོ། །
6

བློའི་རྣམ་པར་བཞག་པ་སྡེ་བདུན་གྱི་སྙིང་པོ།
དང་པོ་བདག་རྐྱེན་སྐྱོན་ལྡན་ལ་བརྟེན་པའི་ཤེས་པ་སྐྱོན་ཅན་ནོ། །གཉིས་པ་ནི། རྟོག་བྲལ་
མ་འཁྲུལ་བའི་རིག་པའོ།
གཉིས་པ་བྱེད་པ་པོ་ངོ་བོའི་སྒོ་ནས་དབྱེ་ན། རང་གི་ངོ་བོ་གཟུང་རྣམ་འཁྲུལ་མ་
འཁྲུལ་གཉིས་ཡོད་དོ། །དེ་ལ་རྟོག་པ་རྣམས་གཟུང་རྣམ་འཁྲུལ་ཏེ། བག་ཆགས་ཀྱིས་ཤར་
བའི་ཕྱིར་རོ། །མངོན་སུམ་ནི་མ་འཁྲུལ་ཏེ་གཟུང་དོན་གྱི་དབང་གིས་བྱུང་བའི་ཕྱིར་རོ། །
འདིར་ཁ་ཅིག་གཟུང་རྣམ་ལ་འཁྲུལ་མ་འཁྲུལ་གསུངས་པ་མི་འཐད་དེ། དེ་ལ་འཁྲུལ་པའི་
བློ་མེད་པའི་ཕྱིར་ཏེ་འཁྲུལ་པའི་རང་རིག་མེད་པའི་ཕྱིར་རོ། །གཟུང་རྣམ་ལ་རང་རིག་མ་ཡིན།
རང་ལ་ཡིན་ནོ་ཞེ་ན་རང་ཉིད་རང་ལ་བྱེད་པ་འགལ་ལོ། །གཞན་ཡང་རྟོག་པ་གཟུང་རྣམ་ལ་
མ་འཁྲུལ་བར་ཐལ། དེ་དེའི་འཁྲུལ་གཞི་མ་ཡིན་པའི་ཕྱིར། རྟོག་པ་ངོ་བོས་འཁྲུལ་པ་ལ། །
ཞེས་པའི་འགྲེལ་པར། རྟོག་པ་གང་ཇི་སྙེད་པ་ཐམས་ཅད་རང་གི་ཡུལ་ལ་ངོ་བོ་ཉིད་ཀྱིས་སྐྲ་
ཤད་དམ་རྨི་ལམ་ལྟར་གཞི་མེད་ལ་འཁྲུལ་པས་སྒྲའི་དོན་ལ་ཕྱི་རོལ་དུ་ཞེན་ནས་བརྡ་སྦྱོར་ལ།
གཞི་མེད་ཅེས་བྱ་བའང་བོད་དང་ཉན་ཐོས་ལྟར་མ་ཡིན་གྱི། དོན་སྤྱི་ཡུལ་དུ་མ་གྲུབ་པ་ལ་
བརྗོད་དོ་ཞེས་འཁྲུལ་གཞི་དོན་སྤྱི་ལ་བཤད་པའི་ཕྱིར་རོ། །འོ་ན་རྣམ་འགྲེལ་དུ་རྣམ་པ་དེ་
འདྲའི་བློ་སྐྱེ་ཕྱིར། །ཞེས་དང༌། མཚན་མཚོན་བརྟག་པར་ཤེས་བྱའི་རྣམ་པ་བློ་ལ་འཆར་བ་
ན་གཞན་དང་མི་འདྲ་བའི་རྣམ་པ་དང་། དེ་ཉིད་ལ་སྒྲ་བློ་མ་འཁྲུལ་བས་ཞེན་དུ་རུང་བ་དང༌།
གཞི་དང་བཅས་པར་འཆར་བའི་ཕྱིར་རོ། །ཞེས་མ་གསུངས་སམ་ཞེ་ན་གསུངས་མོད། མ་
འཁྲུལ་ཞེས་པ་དང༌། རུང་ཞེས་པ་སྦྲེལ་བར་གྱིས་ཤིག ལོག་རྟོག་སེལ་བར་འགྱུར་རོ། །
དེས་ན་རྟོག་པ་ངོ་བོས་འཁྲུལ་ཞེས་པའི་དོན་མ་ཡིན་ནོ། །བྱ་བ་འཇུག་ཚུལ་གྱི་སྒོ་ནས་དབྱེ་
ན་ཤིང་གཅད་པ་ལྟར་མ་ཞུགས་པ། བཅད་ཟིན་ལྟར་ཞུགས་ཟིན་ལ། གཅོད་ཀྱིན་ལྟར་
7

རིས་མེད་ཆོས་རིག་གཏེར་མཛོད་ལས། བློ་རིགས་ཕྱོགས་བསྒྲིགས།
འཇུག་བཞིན་པ་གསུམ་མོ། །དེ་ལྟར་ལས་བྱེད་པ་པོ་བྱ་བའི་སྒོ་ནས་དབྱེ་བའི་སྒོ་གསུམ་པོ་
དེའང་ཡུལ་༼ཅན་༽གྱི་སྒོ་ནས་རང་རིག་གཅིག་པུར་འདུས་ཤིང་དེའི་སྒོ་ནས་དབྱེ་བ་མི་བྱེད་དེ་
རྣམ་འགྲེལ་ལས། ཤེས་པ་སྔོ་སོགས་སྣ་ཚོགས་པ། །ཤེས་པའི་ཁྱད་པར་གཞན་རྟེན་མེད། །
མཐོང་ནུས་མ་ཡིན་དེ་ཡི་ཚེ། །རྣམ་དབྱེ་དོན་ལ་འཇུག་པར་འགྱུར། །ཞེས་དང་། རང་ཁྱོད་
ཡུལ་གྱིས་ཕྱེ་མེད་ཅིང༌། །ཐ་དད་པར་མྱོང་མེད་དེ་ལ། །ཞེས་སོགས་གསུངས་པའི་ཕྱིར་དང་།
འད